**יצחק קאול** (28 באוקטובר 1945 – 2 בינואר 2022) היה איש עסקים ישראלי. כיהן כמנכ"ל דואר ישראל, מנכ"ל בזק, ומנכ"ל כלל. לפני מותו פעל קאול באמצעות חברה פרטית שעסקה במיזוגים ורכישות והעניקה שירותי ניהול לדירקטוריונים בחברות גדולות וחברות הזנק.

ביוגרפיה
--------

יצחק קאול נולד בברית המועצות בשנת 1945, עלה לישראל בשנת 1949 וגדל עם משפחתו ברמת עמידר שברמת גן. אמו קלרה קאול ואביו צבי קאול, היו פליטי שואה, שנמלטו ב-1939, עם פרוץ מלחמת העולם השנייה, מפולין לרוסיה, נובוסיבירסק, שבחבל סיביר. ב-1945 עזבו את רוסיה במסע שעבר דרך פולין ואוסטריה, שם נולדה חנה, אחותו, ומשם עלו לארץ ב-1949.

החל משנת 1959 למד קאול בתיכון דביר ברמת גן ובמקביל היה ספורטאי באגודת מכבי רמת עמידר וכן חבר במכבי הצעיר. בשנת 1963 התגייס לצה"ל וסיים בהצטיינות קורס קציני קשר. לאחר שירותו הצבאי, ב-1966 הצטרף לקבוצת קציני קשר שהקימה את הבקרה הארצית במשרד התקשורת שלימים הפכה לבזק.
ב-1967 השתתף במלחמת ששת הימים ולאחריה הוענקה לו דרגת סרן.
ב-1972 סיים תואר מאסטר בניהול וכלכלה (לימודי עבודה) באוניברסיטת תל אביב, ומאוחר יותר למד במסגרת תואר שלישי בתעשייה וניהול בטכניון, ובאוניברסיטת ת"א אך לא סיים את תארו. כמו כן השלים למודי אסטרטגיה באוניברסיטת נורת'ווסטרן.
ב-1973 השתתף במלחמת יום כיפור בחטיבת שריון בתור קצין קשר חטיבתי. לאחר המלחמה מונה לסגן קצין קשר פקוד דרום וקיבל דרגת סגן אלוף (מיל׳).
בין השנים 1976 ל-1986 מילא קאול תפקידי ניהול בכירים במשרד התקשורת ובהם סמנכ"ל וממלא מקום קבוע למנכ"ל משרד התקשורת. במסגרת זו הוביל את פרויקט הקמת בזק, ממשרד ממשלתי לחברה ממשלתית עצמאית. החל משנת 1986 הופקד על הקמת רשות הדואר ושימש מנכ"ל רשות הדואר הראשון. בניהולו עברה רשות הדואר שינויים בתחומי הארגון, האסטרטגיה העסקית ופריצות דרך טכנולוגיות.

בשנת 1990 מונה קאול למנכ"ל בזק, והוביל את החברה לקראת פתיחת שוק התקשורת לתחרות. בתקופת כהונתו כמנכ"ל, בשנים 1990–1997, עברה תשתית בזק מאנלוגית לדיגיטלית, והוקמו חברות בת, כמרכזי רווח עצמאיים. בין חברות הבת הוקמה גם פלאפון תקשורת בשנת 1994, כשותפת עם חברת מוטורולה על בסיס חברת הסלולר הראשונה שהוקמה ב-1985. קאול שימש כיושב ראש פלאפון, וכן כחבר דירקטוריון בחברות הבת האחרות. חברות בת נוספות שהוקמו היו: "בזקכל" חברה לשירותי מרכזיות ולציוד קצה לעסקים, "בזקביט" חברה לשיווק מכשירי קצה לצרכנים, ו"בזקגלוב" - חברה שעסקה בפיתוח הפעילות הבינלאומית של בזק.

במרץ 1997 מונה למנכ"ל קונצרן כלל, ושימש במסגרת תפקידו זה כיו"ר כלל ביטוח, יו"ר אזורים, יו"ר "כלל תיירות" ודירקטור בכלל תעשיות, בבטוחה אילנות ובחברות נוספות. בין השאר יזם את המיזוג של כלל עם אי די בי חברה לפיתוח. בין השנים 2000 ל-2002 היה יצחק קאול יו"ר הדירקטוריון של חברת דלק אנרגיה והיה בדירקטוריון של חברות בת נוספות של דלק. כיהן גם כדירקטור בחברה לשירותי איכות הסביבה.

בשנת 2000 מונה ליו"ר חברת ההזנק "מיקרולינק", בהמשך שונה שם החברה ל"סנאפשילד" והיא נסגרה לאחר שלא זכתה להצלחה מסחרית. באותה שנה היה שותף להקמת קבוצה להשקעות בשם IGC (יזראל גלובל ביזנס), יחד עם דוד ברודט ושלמה נס.

בשנת 2001 גיבש קבוצת משקיעים שהתמודדה על רכישת חברת "בזק" במסגרת הליך הפרטת החברה. אולם הקבוצה החליטה לבסוף לא להתמודד במכרז. באותה שנה גם היה שותף (באמצעות חברת IGC) בקבוצה שהתמודדה במכרז להקמת ערוץ החדשות הייעודי. ביוני 2003 מכר את המניות שהחזיק בקבוצה.

בשנת 2010 הצטרף כיועץ למיזם התקשורת של חברת החשמל לישראל, יחד עם שותפו דני רוזן, לפריסת סיבים אופטיים (לימים חברת IBC) תוך ניצול תשתית חברת החשמל בכל רחבי ישראל.

לפני מותו קידם קאול פרויקט תקשורת אשר בא להאיץ פריסת התקשורת המיועדת לסלולר דור 5. בשנותיו האחרונות פעל קאול באמצעות חברה פרטית שבבעלותו (קאול השקעות 2000 בע"מ), שייעצה לחברות מובילות, עסקה במיזוגים ורכישות והעניקה שירותי ניהול לדירקטוריונים בחברות גדולות ולחברות הזנק.

קאול נפטר ב-2 בינואר 2022, בגיל 76. הותיר אחריו אישה, פנינה, ושלוש בנות. התגורר ברמת השרון.

פעילות ציבורית
--------------

בשנת 2003 התמודד בבחירות לראשות עיריית רמת השרון. בסיבוב הראשון קיבל 32.82% מהקולות מול יצחק רוכברגר שקיבל 31.85%, אך הפסיד לרוכברגר בסיבוב השני. לאחר הבחירות, כיהן כסגנו של ראש העירייה, יצחק רוכברגר ובהמשך, כחבר מועצת עיריית רמת השרון.

קאול כיהן כיו"ר המסלול האקדמי של המכללה למנהל, נציג מעסיקים בבית הדין הארצי לעבודה, חבר מועצת מכבי שירותי בריאות, חבר דירקטוריון האופרה, וממקימי "תפוח" לסגירת הפער הדיגיטלי בחברה הישראלית. כמו כן, עמד קאול בראש פורומים לניהול, ובין השאר היה יו"ר פורום המנכ"לים הישראלי לקידום אחריות, איכות ותרבות הניהול בישראל; חבר הדירקטוריון הבינלאומי של מכון ויצמן למדע וראש אגודת הידידים שלו; חבר הנהלה במרכז הישראלי לניהול; יו"ר פורום מנכ"לים וראשי תאגידים של המרכז הישראלי לניהול.

פרסים והוקרה
------------

במהלך השנים זכה יצחק קאול בפרסים ותעודות הערכה:

* פרס קפלן של הארגונים העסקיים עבור שיפור השירותים של רשות הדואר, הרחבתם והתאמתם לצורכי הלקוחות במגזר הפרטי, הציבורי והעסקי, תוך אימוץ גישה ניהולית ואוריינטציה שיווקית. (1989)
* פרס השווק על מסע הפרסום ״המהפכה המדוורת״, מוענק ע״י פורום השווק במשק הישראלי. (1989)
* תעודת הערכה מיצחק רבין, ראש ממשלת ישראל, על הקמת תשתית תקשורת בינלאומית כחלק מהסכם השלום בין ישראל לירדן. (1994)
* תעודת הערכה מפרופ' הררי, נשיא מכון ויצמן, על פועלו כיו"ר אגודת ידיד המכון וחבר הדירקטוריון הבינלאומי של המכון. (2000)

לקריאה נוספת
------------

* "מחובר" תרבות של רפורמות מצליחות - מנוף לצמיחה יצחק קאול, 2016, הוצאת קונטנטו.

קישורים חיצוניים
----------------

* ערן גבאי, יצחק קאול: "שוק התקשורת הוא אוטונומי בכלכלה הישראלית", באתר TheMarker‏, 25 ביוני 2002
* אפי לנדאו, ‏"צריך שיהיה לבזק בעלים מזוהה ולא שמישהו יקנה איקס אחוזים דרך הבורסה", באתר גלובס, 26 באוגוסט 2003 - ריאיון
* אתר למנויים בלבד טלי חרותי-סובר, "ואז השר אמר לי: 'זו הוראה מהרב עובדיה'", באתר TheMarker‏, 24 בנובמבר 2016

הערות שוליים
------------

1. ↑  שוקי לבנון, הלו, קאול, כאן פנחסי על הקו, חדשות, 23 בדצמבר 1991
2. ↑  סטלה קורין-ליבר, ‏קאול משאיר מוקש בבזק, באתר גלובס, 26 בנובמבר 1996
3. ↑  אפי לנדאו, ‏מלצר רוצה את פלאפון, באתר גלובס, 30 בינואר 1997
4. ↑  אפי לנדאו, ‏בזקכל מפטרת עוד כ-35 מעובדי בזקביט לשעבר ומפסיקה את מכירות ציוד הקצה, באתר גלובס, 15 ביוני 1997  
אפי לנדאו, ‏בזקכל מפסיקה את התלות בתדיראן וטלרד - תשווק מוצרים בשת"פ עם יורוקום, באתר גלובס, 10 בנובמבר 1998
5. ↑  אפי לנדאו, ‏בזק תעביר הון בעלים בהיקף 25 מיליון שקל לחברתהבת בזקביט, באתר גלובס, 2 בינואר 1997  
אפי לנדאו, ‏אלי בן אליעזר - המועמד המוביל לניהול החברה המאחדת את בזקכל ובזקביט, באתר גלובס, 30 בדצמבר 1996
6. ↑  אפי לנדאו, ‏בזק תבצע בעצמה את פעילותה הבינלאומית - עם הפסקת פעילות חברת הבת בזקגלוב, באתר גלובס, 16 במרץ 1998
7. ↑  אורנה רביב ואפי לנדאו, ‏יצחק קאול ימונה למנכ"ל קונצרן כלל; תיתכן הפרדת הפעילות התעשייתית, באתר גלובס, 24 בנובמבר 1996
8. ↑  איי אונליין, יצחק קאול עוזב את אי.די.בי: פורש מתפקידו כיו'ר כלל ביטוח, באתר TheMarker‏, 28 ביוני 2000
9. ↑  מאת שי שלו, ‏קאול מוותר על שכר נדיב בקבוצת תשובה לטובת עסקים פרטיים, באתר גלובס, 31 בדצמבר 2000
10. ↑  עינב בן יהודה, מינויים חדשים במיקרולינק: הארי יוקלה מונה למנכ"ל, יצחק קאול מונה ליו"ר הדירקטוריון, באתר TheMarker‏, 23 באוקטובר 2000
11. ↑  מאת גילעד נס, ‏סנאפשילד, בראשה עומד יצחק קאול, תספק לבזק שירותי הצפנת שיחות בקווים נייחים, באתר גלובס, 5 בנובמבר 2000
12. ↑  סטלה קורין-ליבר, ‏קאול, ברודט ונס הקימו חברת השקעות המגייסת 30 מיליון ד', באתר גלובס, 14 בנובמבר 2000
13. ↑  ערן גבאי, יצחק קאול, המאגד סביבו קבוצת משקיעים פוטנציאלית להשקעה בבזק: הנכון ביותר הוא להפריט את בזק בשלבים, באתר TheMarker‏, 16 בספטמבר 2001  
דפנה צוקר וגיא הדס, ‏זקי רקיב יתמודד על רכישת השליטה בבזק בקבוצה שמגבשים קאול ורוזן, באתר גלובס, 14 ביוני 2004
14. ↑  אפי לנדאו, ‏"צריך שיהיה לבזק בעלים מזוהה ולא שמישהו יקנה איקס אחוזים דרך הבורסה", באתר גלובס, 26 באוגוסט 2003
15. ↑  רוני קורן-דינר, יצחק קאול, דוד ברודט ושלמה נס יצטרפו לקבוצת חדשות ישראל המתמודדת על ערוץ החדשות, באתר TheMarker‏, 11 בפברואר 2001
16. ↑  רוני קורן-דינר, יצחק קאול על סף סיכום למכירת 6% מהחזקותיו בערוץ החדשות לגוסינסקי; רץ לראשות עיריית רמת השרון, באתר TheMarker‏, 30 ביוני 2003
17. ↑  גד פרץ, ‏יצחק קאול ודני רוזן נשכרו ע"י חב' החשמל כיועצים למיזם התקשורת, באתר גלובס, 4 ביולי 2010
18. ↑  גד פרץ, ‏רוזן וקאול במהלך שעשוי לטלטל את שוק הסלולר, באתר גלובס, 7 בפברואר 2017
19. ↑  גד פרץ, ‏הלך לעולמו יצחק קאול, ממייסדי ומוותיקי ענף התקשורת, באתר גלובס, 2 בינואר 2022
20. ↑  שרון קדמי, ‏סיבוב שני בכפ"ס, רמת השרון, שדרות, קרית שמונה ומודיעין-מכבים-רעות, באתר גלובס, 29 באוקטובר 2003
21. ↑  צחר רותם, רוכברגר מבטיח ומקיים. למקורבים, באתר הארץ, 26 בספטמבר 2004
22. ↑  שרון קדמי, ‏יצחק קאול למשרד הפנים: השתלטות על שטחי רמת השרון בפי גלילות תחנוק את העיר, באתר גלובס, 7 ביולי 2003

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007603946105171

 |